**Informatīvais ziņojums**

**“Par valsts budžeta saistību uzņemšanos Eiropas Savienības finanšu instrumenta “Eiropas infrastruktūras savienošanas instruments” 2018. gada darba programmas ietvaros līdzfinansētā projekta īstenošanai”**

# 1. Pamatojums informatīvā ziņojuma virzībai

Saskaņā ar 2018. gada 5. februāra Eiropas infrastruktūras savienošanas instrumenta (*Connecting Europe Facility*) (turpmāk – EISI) ikgadējo darba programmu[[1]](#footnote-1) Inovācijas un tīklu izpildaģentūra (*Innovation and Networks Executive Agency*) 2018. gada 22. februārī izsludināja projektu iesniegumu atlasi Nr. CEF-TC-2018-1[[2]](#footnote-2) “Drošāks internets” (turpmāk – projektu konkurss Nr. CEF-TC-2018-1), kā mērķis ir atbalstīt un sniegt pakalpojumus, kas veicina bērniem uzticamas vides izveidi internetā, nodrošinot resursu, pakalpojumu un pieredzes apmaiņu starp atbildīgajām organizācijām.

2018. gada 14. maijā biedrība “Latvijas Interneta asociācija” (turpmāk – LIA) sadarbībā ar Valsts bērnu tiesību aizsardzības inspekciju (turpmāk – VBTAI) un biedrību “Latvijas Pašvaldību mācību centrs” (turpmāk – LPMC) finansējuma piesaistei EISI ietvaros iesniedza projekta “SIC Latvia “Net-Safe” III” pieteikumu (turpmāk – projekts). Projekta mērķis ir izglītot sabiedrību par drošību internetā un radīt iespēju elektroniski (sūtot elektronisku vēstuli uz e-pasta adresi: info@drossinternets.lv vai aizpildot ziņojumu formu tīmekļa vietnē www.drossinternets.lv) un telefoniski (zvanot uz Bērnu un pusaudžu uzticības tālruni: 116111) ziņot par pārkāpumiem interneta vidē.

Ņemot vērā to, ka projekta apstiprināšanas gadījumā, tā īstenošanai nepieciešams nacionālais līdzfinansējums un priekšfinansējums, Labklājības ministrija (turpmāk – LM) saskaņā ar kārtību, kādā budžeta iestādes var uzņemties saistības Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos[[3]](#footnote-3), sagatavoja informatīvo ziņojumu, lai tiktu pieņemts Ministru kabineta lēmums par iespēju uzņemties valsts budžeta ilgtermiņa saistības projekta īstenošanai.

# 2. ES programma un tās finansēšanas nosacījumi

EISIir ES instruments 2014.-2020. gada periodam, kas ir paredzēts ieguldījumiem ES transporta, enerģētikas un telekomunikāciju infrastruktūrā. EISI ietvaros tiek finansētas trīs apakšprogrammas: EISI – transports; EISI – enerģija; EISI – telekomunikācijas un IKT.[[4]](#footnote-4) EISI – telekomunikācijas un IKT apakšprogramma ir galvenais ES instruments pārrobežu sadarbības veicināšanai starp publiskām iestādēm, uzņēmumiem un iedzīvotājiem, izmantojot digitālo pakalpojumu infrastruktūru. Šīs apakšprogrammas ietvaros tiek atbalstīti ieguldījumi platjoslas tīklu un Viseiropas digitālo pakalpojumu attīstībā.

EISI – telekomunikācijas un IKT apakšprogramma aktivitātes īsteno saskaņā ar šādiem ES tiesību aktiem:

* Eiropas Parlamenta un Padomes 2013. gada 11. decembra Regulu (ES) Nr. 1316/2013, ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010[[5]](#footnote-5);
* Eiropas Parlamenta un Padomes 2014. gada 11. marta Regulu (ES) Nr. 283/2014 par pamatnostādnēm Eiropas komunikāciju tīkliem telekomunikāciju infrastruktūras jomā, ar ko atceļ Lēmumu Nr. 1336/97/EK[[6]](#footnote-6);
* E[iropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu](http://eur-lex.europa.eu/legal-content/LV/AUTO/?uri=uriserv:OJ.L_.2012.298.01.0001.01.LAV&toc=OJ:L:2012:298:TOC) (Finanšu Regula)[[7]](#footnote-7).

Saskaņā ar EISI – telekomunikācijas un IKT apakšprogrammas projektu konkursa Nr. CEF-TC-2018-1 dokumentāciju[[8]](#footnote-8) un finanšu nosacījumiem Eiropas Komisija (turpmāk – EK) nodrošina līdzfinansējumu maksimāli 50 procenti no attiecināmajām izmaksām, ko izmaksā divās daļās: (1) avansa maksājums 60 procentu apmērā no EK piešķirtā līdzfinansējuma (izmaksā pēc līguma noslēgšanas par projekta īstenošanu) un (2) gala maksājums 40 procentu apmērā no EK piešķirtā līdzfinansējuma (izmaksā pēc projekta pabeigšanas un gala atskaites dokumentu apstiprināšanas).

# 3. Problēmas aktualitātes pamatojums

***3.1. Problēmas aktualitātes pamatojums ES***

Padomes 2011. gada 28. novembra secinājumos par bērnu aizsardzību digitālajā pasaulē[[9]](#footnote-9) ir uzsvērts, ka jāgarantē bērnu drošība tiešsaistē, kā nodrošināšanai nepieciešams pilnveidot dažādus politikas virzienus gan nacionālajā, gan ES līmenī. Tāpat secinājumos uzvērts, ka pēc iespējas būtu jāizvairās no regulējošiem pasākumiem, priekšroku dodot pašregulējošiem rīkiem, kuri ir vairāk pielāgojami, kā arī bērnu izglītošanai un iespēju nodrošināšanai.

2012. gada maijā EK apstiprināja stratēģiju “Eiropas stratēģija “Bērniem labāks internets””[[10]](#footnote-10), kas nosaka visaptveroša pasākumu īstenošanu, lai padarītu internetu par uzticamu vidi bērniem, t.sk.:

* bērniem paredzēta radoša un izglītojoša tiešsaistes satura izveide;
* pozitīvas tiešsaistes pieredzes sekmēšana maziem bērniem;
* digitālo tehnoloģiju un plašsaziņas līdzekļu prasmju un drošības mācības;
* plašāka informētības palielināšana un jaunatnes līdzdalība;
* bērniem drošas tiešsaistes vides izveide;
* seksuālas vardarbības pret bērnu un bērnu seksuālas izmantošanas apkarošana;
* ātrāka un sistemātiska tādu materiālu identificēšana, kuros atainota seksuāla vardarbība pret bērnu.

EK 2011. gada 13. septembra ziņojumā “Bērnu aizsardzība digitālajā pasaulē”[[11]](#footnote-11) par to, kā dalībvalstīs tiek īstenoti pašreizējie ieteikumi bērnu drošības jomā, konstatēts, ka, risinot problēmas digitālajā vidē, dalībvalstis kopumā palielina savus centienus, tomēr veiktie pasākumi nav pietiekami.

***3.2. Problēmas aktualitāte Latvijā***

Informācijas sabiedrības attīstības pamatnostādnēs 2014.-2020. gadam[[12]](#footnote-12)(turpmāk – pamatnostādnes) (apstiprinātas ar Ministru kabineta 2013. gada 14. oktobra rīkojumu Nr. 468 “Par Informācijas sabiedrības attīstības pamatnostādnēm 2014.-2020. gadam”[[13]](#footnote-13)) 5.1.1. sadaļā “Sabiedrības informētība un gatavība lietot e-iespējas” noteikts, ka nepieciešama sabiedrības, īpaši bērnu un jauniešu, informēšana un izglītošana interneta satura drošības jomā – par iespējamiem riskiem un apdraudējumiem internetā (piemēram, izstrādāt informatīvos līdzekļus un mācību materiālus, sociālās reklāmas un kampaņas). Viens no pamatnostādnēs plānotajiem pasākumiem, lai veicinātu sabiedrības iekļaušanos informācijas sabiedrībā, radot uzticību elektroniskajai videi, ir psihologu konsultāciju un atbalsta sniegšana bērniem par drošību internetā.

Saskaņā ar pamatnostādņu 6. sadaļā “Turpmākās rīcības plānojums” noteikto, lai veicinātu sabiedrības iekļaušanos informācijas sabiedrībā, radot uzticību elektroniskajai videi, ir izvirzīti šādi rīcības virzieni:

* 7.2. “Elektroniskās ziņojumu līnijas par pārkāpumiem internetā nodrošināšana” (turpmāk – 7.2. rīcības virziens): atbildīgā institūcija – Aizsardzības ministrija (turpmāk – AM) un Informācijas tehnoloģiju drošības incidentu novēršanas institūcija “CERT.LV” (turpmāk – CERT.LV) sadarbībā ar LIA;
* 7.4. “Sabiedrības informēšana par drošību internetā – par iespējamajiem riskiem un apdraudējumiem” (turpmāk – 7.4. rīcības virziens): atbildīgā institūcija – Vides aizsardzības un reģionālās attīstības ministrija (turpmāk – VARAM) sadarbībā ar ĀM, CERT.LV, LM, VBTAI un LIA;
* 7.5. “VBTAI Bērnu un pusaudžu uzticības tālruņa 116 111 nodrošināšana” (turpmāk – 7.5. rīcības virziens): atbildīgā institūcija – LM sadarbībā ar VBTAI.

Pasākumi drošības internetā nodrošināšanai aktualizēti arī Tieslietu ministrijas projektā “Plāns nepilngadīgo aizsardzībai no noziedzīgiem nodarījumiem pret tikumību un dzimumneaizskaramību no 2018. gada līdz 2021. gadam”[[14]](#footnote-14) (turpmāk – Plāna projekts). Plāna projektā noteikts, ka VBTAI Bērnu un pusaudžu uzticības tālruņa (116111) speciālisti pastāvīgi turpinās sniegt konsultācijas seksuālas vardarbības jautājumos, t.sk. par bērnu drošību internetā un gadījumiem par seksuāla rakstura piedāvājumiem. Tāpat Plāna projektā ņemta vērā Lanzarotes komitejas (Eiropas Padomes Konvencijas par bērnu aizsardzību pret seksuālu izmantošanu un seksuālu vardarbību uzraudzības komiteja) 2017. gada 13. marta ziņojumā “Ziņojums par bēgļu krīzes skarto bērnu aizsardzība pret seksuālu izmantošanu un seksuālu vardarbību”[[15]](#footnote-15) sniegtā rekomendācija par pasākumiem, kas dalībvalstīm jāveic, lai uzlabotu vai stiprinātu bēgļu krīzes skarto bērnu aizsardzību pret seksuālu vardarbību vai seksuālu izmantošanu.

Bērniem ir īpaši grūti runāt par seksuālu izmantošanu un seksuālu vardarbību, jo tas ir tabu temats lielākajā daļā cietušo bērnu izcelsmes valstu. Lai veicinātu bērnu uzticēšanos, jānodrošina, lai bērniem ir pieejami un zināmi droši un piemēroti ziņošanas un konsultāciju mehānismi, kas no seksuālas izmantošanas vai seksuālas vardarbības cietušajiem bērniem ļautu mainīt priekšstatu par atklātības sekām un ziņot. Tāpat jāveicina un jāatbalsta tādu informācijas pakalpojumu izveide kā tālruņa vai interneta palīdzības līnijas, kas būtu pieejamas no seksuālas izmantošanas un seksuālas vardarbības cietušiem bērniem, kā arī personām, kuras vēlas palīdzēt šādiem bērniem, lai saņemtu konsultāciju viņiem saprotamā valodā.

Lai izglītotu sabiedrību par drošību internetā un radītu iespēju elektroniski, kā arī zvanot uz uzticības tālruni (116111), ziņot par pārkāpumiem interneta vidē, sākot ar 2006. gadu Latvijā EK programmas “*Safer Internet*” un “*Safer interner plus*” ietvaros īstenoti vairāki projekti “*Net-Safe Latvia*” (turpmāk – Net-Safe projekts). Net-Safe projekta 2006. gadā uzsāka Īpašu uzdevumu ministra elektroniskās pārvaldes lietās sekretariāts (turpmāk – sekretariāts) ar partneri LIA. 2009. gadā, pēc sekretariāta reorganizācijas (Ministru kabineta 2009. gada 1 aprīļa rīkojums Nr. 220 “Par Īpašu uzdevumu ministra elektroniskās pārvaldes lietās sekretariāta reorganizāciju”)[[16]](#footnote-16) tā funkcijas nodotas Reģionālās attīstības ministrijai. Lai turpinātu uzsāktās aktivitātes bērnu izglītošanai par drošību internetā, LIA piedāvāja pārņemt visas sekretariāta uzņemtās Net-Safe projekta līgumsaistības ar EK (t.sk., finanšu saistības un cilvēkresursus).

Kopš 2009. gada Net-Safe projekta aktivitātes īsteno LIA sadarbībā, VBTAI un no 2012. gada arī LPMC. Tāpat 2010. gadā Net-Safe projekta aktivitāšu īstenošanai LIA izveidoja Latvijas Drošāka interneta centru “Net-Safe”.

Sākot no 2012. gada Ner-Safe projektu īsteno piesaistot EISI līdzfinansējumu, t.sk.:

* no 2012. gada 10. oktobra līdz 2014. gada 31. decembrim (līgums Nr. SI-2012-SIC-1231217);
* no 2015. gada 1. janvāra līdz 2016. gada 30. jūnijam (līgums Nr. INEA/CEF/ICT/A2014/0019);

**Šobrīd** LIA sadarbībā ar VBTAI un LPMC īsteno projektu Net-Safe projektu (līgums Nr. INEA/CEF/ICT/A2015/0021), kā ietvaros nodrošināta Latvijas Drošāka interneta centra darbība laikaposmamno 2016. gada 1. jūlija līdz 2018. gada 31. decembrim (LIA līdzfinansējumu nodrošina VARAM un AM). Kopējais Net-Safe projekta finansējums 873 422 *euro* (t.sk. EK līdzfinansējums 50 procentu apmērā – 436 711 *euro*).

Net-Safe projekta ietvaros LIA (2016. gada 22. decembrī) noslēdza līgumu ar VARM par pamatnostādņu 7.4. rīcības virzienā minēto aktivitāšu īstenošanu un valsts budžeta finansējuma nodrošināšanu 2017. gadā un 2018. gadā (61 717,5 *euro* ik gadu). Finansējums piešķirts Vispasaules drošāka interneta dienu organizēšanai un izglītojošu materiālu izstrādei pirmskolas, sākumskolas un pamatskolas vecuma bērniem, metodisko mācību materiālu izstrādei pedagogiem un informatīvu aktivitāšu nodrošināšanai vecākiem.

Tāpat atbilstoši pamatnostādņu 7.2. rīcības virzienam elektronisko ziņojumu līnijas darbības nodrošināšanai Net-Safe projekta ietvaros ik gadu AM uz deleģējuma līguma pamata piešķir CERT.LV valsts budžeta finansējumu 41 700 *euro* apmērā. Savukārt LIA uz līguma pamata ar CERT.LV nodrošina elektroniskās ziņojumu līnijas darbu nelegāla interneta satura apkarošanai (ziņojumu datu bāzes uzturēšana, sabiedrības informēšanas kampaņa par pārkāpumiem internetā, dalības maksa starptautiskajā organizācijā Inhope u.c. ar ziņojumu līnijas nodrošināšanu saistītie pasākumi).

Net-Safe projekta ietvaros VARAM un VBTAI līdzfinansētajām aktivitātēm līdz 2018. gada 31. decembrim finansējumu nodrošina, uzņemoties papildu valsts budžeta ilgtermiņa saistības un finansējot tās no 74. resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”[[17]](#footnote-17) (turpmāk - 80.00.00 programma).

Savukārt AM finansējumu Net-Safe projekta ietvaros nodrošina saskaņā ar likumu “Par valsts budžetu 2018. gadam”[[18]](#footnote-18) un likumu “Par vidēja termiņa budžeta ietvaru 2018., 2019. un 2020. gadam”[[19]](#footnote-19). Finansējums plānots AM bāzes izdevumu 2018.–2020. gadam ietvaros.

Net-Safe projekta ietvaros (2017. gadā) VBTAI sniedza 841 konsultācijas par interneta drošību. Kopumā zvanu skaits palielinājies par šādām tēmām: (1) saskarsme ar pornogrāfiju, kas pieejama bez brīdinājuma; (2) ziņojuma iesniegšana tīmekļa vietnē www.drossinternets.lv; (3) informatīvais atbalsts un (4) personas datu drošība. Zvanu skaits samazinājies par šādām tēmām: (1) tikšanās klātienē; (2) finanšu krāpniecība un pašnāvība/ autoagresija. Tāpat norādāms, ka ar katru gadu palielinās gados jaunāku bērnu zvanu skaits jautājumos par drošību internetā.

LIA nodrošinātajā elektronisko ziņojumu līnijā 2017. gadā ir saņemti 469 ziņojumi, no tiem 164 par bērnu seksuālu izmantošanu saturošiem materiāliem interneta vidē, 57 par cieņas un goda aizskaršanu un 100 gadījumos sniegtas konsultācijas/ palīdzība internetā problēmsituācijās nonākušiem cilvēkiem. Citi ziņojumi saturēja informāciju par vardarbīga rakstura materiāliem, kas pieejami bērniem, finanšu krāpniecības gadījumiem u.c. jautājumiem.

2018. gada aprīlī LIA sadarbībā ar Valsts izglītības satura centru organizēja diagnostikas darbu[[20]](#footnote-20) 3. un 6. klašu skolēniem par drošību internetā un medijpratību. Diagnostikas darbā piedalījās 17 806 skolēni no visas Latvijas. Balstoties uz diagnostikas datiem, vidēji 20 procenti jeb vairāk nekā 1 600 no 3. klašu skolēniem neapzinās drošības riskus un būtu potenciāli upuri dažādās bīstamās situācijās interneta vidē (piemēram, ejot uz tikšanos ar reālajā dzīvē nepazīstamu personu vai atklājot par sevi personīgu informāciju). Savukārt vidēji 40 procenti jeb vairāk nekā 3500 6. klašu skolēnu neapzinās interneta drošības riskus (piemēram, lietojot sociālos tīklus vai izmantojot publiskos interneta piekļuves punktus). Skolēnu diagnostikas darba rezultāti liecina par nepieciešamību turpināt izglītošanas darbu par drošību internetā.

# 4. Iesniegtais projekta pieteikums

Lai nodrošinātu pamatnostādnēs noteikto rīcību, 2018. gada 14. maijā LIA sadarbībā ar VBTAI un LPMC EISI – telekomunikācijas un IKTietvaros izsludinātā projektu konkursa Nr. CEF-TC-2018-1 ietvaros iesniedza projektu. Projekta apstiprināšanas gadījumā tiks nodrošināta Latvijas Drošāka interneta centra darbība laikaposmā no 2019. gada 1. janvāra līdz 2020. gada 31. decembrim. Informatīvā ziņojuma pirmajā tabulā norādīts indikatīvais projekta pieteikuma izskatīšanas laika plānojums.

*Tabula Nr. 1*

**Projekta virzības laika plāns**

| **Projekta pieteikuma aktivitāte** | **Termiņš** |
| --- | --- |
| Projekta iesniegšana | 14.05.2018. |
| Pieteikumu vērtēšana | Septembris 2018 |
| Izvērtēšana EISI komisijā | Oktobris 2018 |
| Līgumu par finansējuma nodrošināšanu slēgšana | Februāris 2019 |

***4.1. Projekta pieteikuma ietvaros plānotās aktivitātes***

Projekta ietvaros plāno turpināt Net-Safe projekta aktivitāšu īstenošanu, t.sk. organizēt:

1. bērnu, jauniešu, skolotāju un vecāku informēšanu un izglītošanu par drošību internetā (tiks izstrādāti izglītojoši mācību materiāli un metodiskie ieteikumi darbam ar skolēniem, organizētas konferences, jauniešu forumi, semināri, sociālās kampaņas, konkursi, diskusijas, apmācības, izstrādāti informatīvi izdales materiāli, organizēta skolēnu zināšanu pārbaude utt.);
2. elektroniskas ziņojumu līnijas nodrošināšanu, kas paredz iespēju ziņot par pārkāpumiem internetā. Šie ziņojumi tiks izskatīti sadarbībā ar Valsts policiju, kā arī tiks nodrošināta iespēja zvanīt uz Bērnu un pusaudžu uzticības tālruni 116111, lai informētu par pārkāpumiem internetā un saņemtu bezmaksas psiholoģisko palīdzību krīzes situācijā;
3. nacionālā atbalsta punkta funkciju nodrošināšanu Eiropas Insafe un Inhope tīklos, kas koordinē drošu interneta lietošanu un elektronisko ziņojumu par pārkāpumiem internetā apstrādi.

***4.2. Projekta pieteikuma ietvaros plānoto pasākumu aktivitāšu sadalījums atbilstoši sadarbības partneru kompetencēm.***

**LIA** (vadošais partneris) īstenos šādas aktivitātes, kā nodrošināšanu saskaņā ar pamatnostādņu 7.2. rīcības virzienu ir uzņēmusies AM:

* nodrošinās elektroniskās ziņojumu līnijas darbu par nelegālu interneta saturu (ziņojumu datu bāzes uzturēšana, sabiedrības informēšanas kampaņa par pārkāpumiem internetā, dalības maksa starptautiskajā organizācijā INHOPE u.c. ar ziņojumu līnijas nodrošināšanu saistītie pasākumi).

**LIA** (vadošais partneris) īstenos šādas aktivitātes, kā nodrošināšanu saskaņā ar pamatnostādņu 7.4. rīcības virzienu ir uzņēmusies VARAM:

* organizēs Vispasaules drošāka interneta dienu (2019. un 2020. gadā);
* izstrādās informatīvus materiālus sabiedrības informēšanai, t.sk. pedagogu izglītošanai par iespējamiem riskiem un apdraudējumiem;
* izstrādās izglītojošus materiālus pedagogiem darbam klasē ar sākumskolu un pamatskolu vecuma bērniem;
* izstrādās izklaidējoši izglītojošus materiālus pirmsskolas un pamatskolas vecuma bērniem;
* organizēs nodarbības, lekcijas, radošās darbnīcas skolēnu izglītošanai un seminārus pedagogu zināšanu papildināšanai;
* organizēs konferences, forumus jauniešu iesaistīšanai un viedokļu apmaiņai par interneta drošības jautājumiem;
* organizēs sociālās kampaņas sabiedrības informētības nodrošināšanai par drošības un medijpratības jautājumiem interneta vidē.

**VBTAI** (sadarbības partneris) īstenos šādas aktivitātes, kā nodrošināšana saskaņā ar pamatnostādņu 7.5. rīcības virzienu ir uzņēmusies LM:

* nodrošinās Bērnu un pusaudžu uzticības tālruņa 116111 darbību, konsultējot bērnus un pusaudžus par interneta drošības tēmām, kā arī sniedzot psiholoģisku palīdzību. Psiholoģisku palīdzību iespējams saņemt izmantojot arī e-konsultācijas bērniem un pusaudžiem;
* organizēs Bērnu un pusaudžu uzticības tālruņa 116111 akciju “Drošāka interneta diena” Vispasaules drošāka interneta dienas ietvaros;
* īstenos radošās darbnīcas bērniem un pusaudžiem (3.-9. klase) par interneta drošības jautājumiem, atbildību internetā un iecietību;
* organizēs konferenci bērniem un pedagogiem par interneta drošības tēmu;
* organizēs konkursu bērniem un pusaudžiem, lai sekmētu bērnu drošību internetā;
* sagatavos informatīvi izglītojošus materiālus par interneta drošības tēmu (bukleti un video materiāli);
* piedalīsies starptautiskā Bērnu un pusaudžu uzticības tālruņa apmācībās.

**LPMC** (sadarbības partneris) īstenos šādas aktivitātes:

* aktualizēs pieaugušo apmācību programmu pedagogiem un pārstrādās vecāku fokusa grupu un sociālo pedagogu apmācībai;
* organizēs pieaugušo (pedagogu un vecāku) padziļinātus mācību seminārus pēc izstrādātām astoņu stundu mācību programmām.

# 5. Finanšu nosacījumi

***5.1.* *Projekta plānotais finansējums un tā sadalījums***

Projekta kopējās izmaksas plānotas 821 500 *euro* apmērā, no tām EISI līdzfinansējums (maksimāli 50 procenti no attiecināmajām izmaksām) 410 750 *euro*. Informatīvā ziņojuma otrajā tabulā norādīts finansējuma sadalījums starp partneriem un to finansēšanas avots.

*Tabula Nr. 2*

Paredzētais projekta izmaksu sadalījums starp partneriem\*

|  |  |  |  |  |
| --- | --- | --- | --- | --- |
| **Nr. p.k.** | **Iestāde** | **EISI līdzfinansējums** | **Valsts finansējums** | **Kopā** |
| 1. | LIA | 233 858 | 233 858\*\* | 467 716 |
| 2. | VBTAI | 102 247 | 102 247 | 204 494 |
| 3. | LPMC | 74 645 | 74 645 | 149 290 |
| 4. | Kopā: | 410 750 | 410 750 | 821 500 |

\* Izmaksu sadalījums ir indikatīvs un var tikt precizēts līguma noslēgšanas gaitā ar EK.

\*\* Finansējums tiks nodrošināts attiecīgai iestādei pieejamo līdzekļu ietvaros (t.i., VARAM un AM plānotais finansējums).

***5.2.* *Projekta plānotais finansējums un tā sadalījums VBTAI aktivitātēm***

VBTAI kopējās izmaksas plānotas 204 494 *euro* apmērā, no tām EISI līdzfinansējums – 102 247 *euro,* Latvijas valsts finansējums – 102 247 *euro*. Informatīvā ziņojuma trešajā tabulā norādīts VBTAI izmaksu sadalījums projektā gadu dalījumā.

*Tabula Nr. 3*

VBTAI izmaksu sadalījums projektā\*

|  |  |  |  |  |  |
| --- | --- | --- | --- | --- | --- |
| **Nr. p.k.** | **Finansējuma avots** | **2019.**  **EUR** | **2020. EUR** | **2021. EUR** | **Kopā EUR** |
| **1.** | EISI līdzfinansējums 50 % (avanss 60 % apmērā) | 61 348,20 | - | - | 61 348,20 |
| EISI līdzfinansējums 50 % (gala maksājums 40 % apmērā) | - | - | 40 898,80 | 40 898,80 |
| **2.** | Valsts budžeta finansējums 50 % | 50 470 | 51 777 | - | 102 247 |
| Valsts budžeta priekšfinansējums EISI līdzfinansējuma gala maksājuma daļai 40 % apmērā | - | 40 898,80 | - | 40 898,80 |
| **3.** | Kopējās finansējums | **111 818,20** | **92 675,80** | **40 898,80** | **204 494** |

\* Izmaksu sadalījums ir indikatīvs un var tikt precizēts līguma noslēgšanas gaitā ar EK.

Granta līguma projektu avanss plānots 60 procentu (61 348,20 *euro*) apmērā no EISI piešķirtā līdzfinansējuma, kas tiek izmaksāts 30 dienu laikā pēc līguma noslēgšanas (indikatīvi 2019. gada februārī). Ņemot vērā projekta ietvaros plānoto aktivitāšu sadalījumu, EK 2019. gadā piešķirto avansu plānots investēt 2019. gadā (61 348,20 *euro*).

Gala maksājums 40 procentu apmērā (40 898,80 *euro*) no EISI līdzfinansējuma tiek pārskaitīts pēc projekta aktivitāšu pabeigšanas, pamatojoties uz projekta gala atskaitēm (indikatīvi 2021. gada sākumā). Līdz ar to projekta ieviešanai nepieciešams valsts budžeta priekšfinansējums 40 procentu apmērā no kopējā EK līdzfinansējuma. Priekšfinansējumu no valsts budžeta nepieciešams, lai nodrošinātu VBTAI aktivitāšu īstenošanu 2020. gadā.

EISI avansa saņēmējs ir LIA kā projekta vadošais partneris. Pēc projekta pabeigšanas un attiecināmo izmaksu apstiprināšanas, EISI veiks gala maksājumu LIA saskaņotā atbalsta apjomā, bet LIA veiks maksājumus partneru budžetā. Pēc maksājuma saņemšana no LIA, LM (VBTAI) valsts budžeta priekšfinansējuma atmaksa tiks ieskaitīta valsts pamatbudžeta ieņēmumos.

***5.3.* *Projekta plānotais finansējums un tā sadalījums LIA aktivitātēm***

LIA kopējās izmaksas plānotas 467 716 *euro* apmērā, no tām EISI līdzfinansējums – 233 858 *euro,* Latvijas valsts finansējums – 233 858 *euro* (nodrošina LIA, VARAM un AM). Informatīvā ziņojuma ceturtajā tabulā norādīts LIA izmaksu sadalījums projektā gadu dalījumā.

*Tabula Nr. 4*

**LIA izmaksu sadalījums projektā\***

|  |  |  |  |  |  |
| --- | --- | --- | --- | --- | --- |
| **Nr. p.k.** | **Finansējuma avots** | **2019. EUR** | **2020. EUR** | **2021. EUR** | **Kopā EUR** |
| **1.** | EISI līdzfinansējums 50 % (avanss 60 % apmērā) | 140 314,80 | - | - | 140 314,80 |
| EISI līdzfinansējums 50 % (gala maksājums 40 % apmērā) | - | - | 93 543,20 | 93 543,20 |
| **2.** | Nacionālais finansējums 50 %: | - | - | - | - |
| LIA finansējums | 20 000 | 25 458 |  | 45 458 |
| Valsts budžeta (VARAM) finansējums (pieprasīs no 80.00.00 programmas) | 52 500 | 52 500 | - | 105 000 |
| Valsts budžeta (AM) finansējums | 41 700 | 41 700 | - | 83 400 |
| **3.** | Kopējās finansējums | **254 514,80** | **213 201,20** | **93 543,20** | **467 716** |

\* Izmaksu sadalījums ir indikatīvs un var tikt precizēts līguma noslēgšanas gaitā ar EK.

Projekta apstiprināšanas gadījumā VARAM noslēgs līgumu ar LIA par pamatnostādņu 7.4. rīcības virziena minēto VARAM pārziņas aktivitāšu īstenošanu un līdzfinansējuma nodrošināšanu 105 000 *euro* apmērā (pieprasīs no 80.00.00 programmas). Savukārt AM pārziņas aktivitāšu (pamatnostādņu 7.2. rīcības virziens) īstenošanai LIA slēgs līgumu ik gadu ar CERT.LV par līdzfinansējuma nodrošināšanu 41 7000 *euro* apmērā gadā (kopā projekta periodā 83 400 *euro* apmērā).

Granta līguma projektu avanss plānots 60 procentu (140 314,80 *euro*), bet gala maksājums 40 procentu apmērā (93 543,20 *euro*) no EK līdzfinansējuma tiek pārskaitīts pēc projekta aktivitāšu pabeigšanas, pamatojoties uz projekta gala atskaitēm (indikatīvi 2021. gada sākumā). Pēc gala maksājuma saņemšanas no EK saskaņotā atbalsta apjomā LIA veiks maksājumu partneru budžetā.

**6.Turpmākā rīcība**

Ņemot vērā, ka dalība projektā veicina bērnu tiesību aizsardzības nodrošināšanu Latvijā, kā arī uzticību elektroniskajai videi, projekta īstenošanai nepieciešams:

1. atļaut VBTAI īstenot apstiprinātā projekta aktivitātes un atļaut LM 2019., 2020. un 2021. gadā un VARAM 2019. un 2020. gadā uzņemties papildu valsts budžeta ilgtermiņa saistības EISI līdzfinansētā projekta īstenošanai tā apstiprināšanas gadījumā.
2. projekta īstenošanai atbilstoši noslēgtā granta līguma nosacījumiem papildu nepieciešamo finansējumu (LM (VBTAI) nacionālo līdzfinansējumu un priekšfinansējumu, bet VARAM nacionālo līdzfinansējumu) pārdalīt no 80.00.00 programmas.
3. LM (VBTAI) pēc gala maksājuma saņemšanas no LIA (vadošais partneris) nodrošināt saņemto līdzekļu (valsts budžeta veiktā priekšfinansējuma apmērā) ieskaitīšanu valsts pamatbudžeta ieņēmumos.

|  |  |
| --- | --- |
| Labklājības ministrs | Jānis Reirs |

11.09.2018. 15:13

3262

**Makarovs**, 67782958

vjaceslavs.makarovs@lm.gov.lv

1. https://ec.europa.eu/inea/sites/inea/files/annex-cef\_telecom\_2018\_wp.pdf. [↑](#footnote-ref-1)
2. https://ec.europa.eu/inea/en/connecting-europe-facility/cef-telecom/apply-funding/2018-safer-internet. [↑](#footnote-ref-2)
3. Ministru kabineta 2010. gada 18. maija noteikumu Nr. 464 „Noteikumi par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai ” 15.punkts; “Likums par budžetu un finanšu vadību” 24. panta trešā daļa. [↑](#footnote-ref-3)
4. https://ec.europa.eu/inea/en/connecting-europe-facility. [↑](#footnote-ref-4)
5. http://eur-lex.europa.eu/legal-content/LV/TXT/?uri=CELEX:32013R1316. [↑](#footnote-ref-5)
6. http://eur-lex.europa.eu/legal-content/LV/TXT/?uri=CELEX%3A32014R0283. [↑](#footnote-ref-6)
7. http://eur-lex.europa.eu/legal-content/LV/ALL/?uri=CELEX:32012R0966. [↑](#footnote-ref-7)
8. https://ec.europa.eu/inea/sites/inea/files/2018-1\_safer\_internet\_call\_text\_final\_220218.pdf. [↑](#footnote-ref-8)
9. https://eur-lex.europa.eu/legal-content/LV/ALL/?uri=CELEX:52012DC0196. [↑](#footnote-ref-9)
10. https://www.google.com/url?sa=t&rct=j&q=&esrc=s&source=web&cd=2&ved=0ahUKEwj2qLrIiZncAhXmDpoKHXYcBD4QFggwMAE&url=http%3A%2F%2Fec.europa.eu%2Ftransparency%2Fregdoc%2Frep%2F1%2F2012%2FLV%2F1-2012-196-LV-F1-1.Pdf&usg=AOvVaw3qvFqC2LjW6uE-ZLb2Vv4k. [↑](#footnote-ref-10)
11. https://www.google.com/url?sa=t&rct=j&q=&esrc=s&source=web&cd=1&ved=0ahUKEwibuKTAj5ncAhXCh6YKHecsCVAQFggnMAA&url=http%3A%2F%2Fwww.europarl.europa.eu%2Fmeetdocs%2F2009\_2014%2Fdocuments%2Fcom%2Fcom\_com(2011)0556\_%2Fcom\_com(2011)0556\_lv.pdf&usg=AOvVaw3XD2JmdiyTR48l1PHC11Vm. [↑](#footnote-ref-11)
12. http://polsis.mk.gov.lv/api/file/file5586.doc. [↑](#footnote-ref-12)
13. http://likumi.lv/doc.php?id=260931. [↑](#footnote-ref-13)
14. 2018. gada 24. jūnijā Tieslietu ministrija publicēja paziņojumu par sabiedrības līdzdalības iespējām politikas plānošanas dokumenta "Plāns nepilngadīgo aizsardzībai no noziedzīgiem nodarījumiem pret tikumību un dzimumneaizskaramību no 2018. gada līdz 2021. gadam" izstrādes procesā (plānots iesniegt izskatīšanai valsts sekretāru sanāksmē 2018. gada septembrī), https://www.tm.gov.lv/lv/cits/pazinojums-par-lidzdalibas-iespejam-politikas-planosanas-dokumenta-plans-nepilngadigo-aizsardzibai-n. [↑](#footnote-ref-14)
15. https://www.tm.gov.lv/files/l1\_MjAxNy8xMC0xMC9sdl9Nb25pdG9yaW5nX1JlZnVnZWVfQ2hpbGRyZW5fZmluYWwuZG9j/2017/10-10/lv\_Monitoring\_Refugee\_Children\_final.doc. [↑](#footnote-ref-15)
16. https://likumi.lv/doc.php?id=190073. [↑](#footnote-ref-16)
17. http://tap.mk.gov.lv/mk/tap/?pid=40384172. [↑](#footnote-ref-17)
18. https://likumi.lv/ta/id/295569-par-valsts-budzetu-2018-gadam. [↑](#footnote-ref-18)
19. https://likumi.lv/ta/id/295595-par-videja-termina-budzeta-ietvaru-2018-2019-un-2020-gadam. [↑](#footnote-ref-19)
20. https://drossinternets.lv/lv/posts/view/diagnostikas-darbs. [↑](#footnote-ref-20)